Εκθεση

σχετικά με τις οικονομικές καταστάσεις της Ευρωπαϊκής Υπηρεσίας Ανασυγκρότησης για το οικονομικό έτος 2001, συνοδευόμενη από τις απαντήσεις της Υπηρεσίας

(2002/C 326/01)

ΠΙΝΑΚΑΣ ΠΕΡΙΕΧΟΜΕΝΩΝ

>ΘΕΣΗ ΠΙΝΑΚΑ>

ΓΝΩΜΗ ΤΟΥ ΣΥΝΕΔΡΙΟΥ

1. Η παρούσα έκθεση απευθύνεται στο Συμβούλιο και στο Ευρωπαϊκό Κοινοβούλιο, σύμφωνα με το άρθρο 8 του κανονισμού (ΕΚ) αριθ. 2667/2000 του Συμβουλίου(1) της 5ης Δεκεμβρίου 2000.

2. Το Συνέδριο εξέτασε τις οικονομικές καταστάσεις της Ευρωπαϊκής Υπηρεσίας Ανασυγκρότησης για το οικονομικό έτος που έκλεισε στις 31 Δεκεμβρίου 2001 (βλέπε σημείο 11). Σύμφωνα με το άρθρο 8 του κανονισμού (ΕΚ) αριθ. 2667/2000 του Συμβουλίου, ο προϋπολογισμός εκτελέστηκε υπό την ευθύνη του διευθυντή. Στο πλαίσιο αυτής της αρμοδιότητας εμπίπτει η κατάρτιση και η υποβολή των οικονομικών καταστάσεων(2), σύμφωνα με τις εσωτερικές δημοσιονομικές διατάξεις που διατυπώθηκαν βάσει του άρθρου 9 του ίδιου κανονισμού. Δυνάμει του άρθρου 248 της συνθήκης για την ίδρυση της Ευρωπαϊκής Κοινότητας, το Ελεγκτικό Συνέδριο υποχρεούται να προβαίνει στην εξέταση αυτών των λογαριασμών.

3. Το Συνέδριο διενήργησε τον έλεγχό του σύμφωνα με τις μεθόδους και τα πρότυπα ελέγχου που εφαρμόζει. Αυτά αποτελούν προσαρμογή των γενικώς παραδεκτών διεθνών ελεγκτικών προτύπων, έτσι ώστε να αντικατοπτρίζουν τον ειδικό χαρακτήρα του κοινοτικού πλαισίου. Το Συνέδριο εξέτασε τα λογιστικά έγγραφα και εφάρμοσε τις ελεγκτικές διαδικασίες που κρίθηκαν αναγκαίες στο πλαίσιο αυτό. Με τον έλεγχο αυτό, το Συνέδριο συγκέντρωσε επαρκή στοιχεία προκειμένου να τεκμηριώσει τη γνώμη που διατυπώνεται κατωτέρω.

4. Η εξέταση αυτή έδωσε στο Συνέδριο τη δυνατότητα να αποκομίσει την εύλογη βεβαιότητα ότι οι ετήσιοι λογαριασμοί για το οικονομικό έτος που έκλεισε στις 31 Δεκεμβρίου 2001 είναι αξιόπιστοι και ότι οι υποκείμενες πράξεις είναι, στο σύνολό τους, νόμιμες και κανονικές.

5. Το Συνέδριο, χωρίς να θέτει υπό αμφισβήτηση την ελεγκτική γνώμη που διατυπώνει στο σημείο 4, εφιστά την προσοχή στις καταστάσεις που περιγράφονται στα σημεία 10 και 11.

ΚΥΡΙΟΤΕΡΕΣ ΠΑΡΑΤΗΡΗΣΕΙΣ ΣΧΕΤΙΚΑ ΜΕ ΤΗ ΔΗΜΟΣΙΟΝΟΜΙΚΗ ΔΙΑΧΕΙΡΙΣΗ

Εκτέλεση του προϋπολογισμού

6. Η διαχείριση των πιστώσεων του προϋπολογισμού της Υπηρεσίας πραγματοποιείται βάσει του συστήματος των διαχωριζόμενων πιστώσεων. Προκειμένου να υλοποιήσει τους στόχους της, η Υπηρεσία λαμβάνει επιχορήγηση από την Επιτροπή υπό μορφή διαχωριζόμενων πιστώσεων, εκ των οποίων καθορίζεται ένα ανώτατο ποσοστό που μπορεί να χρησιμοποιείται για την κάλυψη των δαπανών προσωπικού και λειτουργίας. Η Υπηρεσία άρχισε τη δραστηριότητά της στις αρχές του 2000. Το έτος 2001 χαρακτηρίστηκε από την επέκταση της δραστηριότητας της Υπηρεσίας στη Δημοκρατία της Σερβίας και στη Δημοκρατία του Μαυροβουνίου. Η εκτέλεση των πιστώσεων του οικονομικού έτους 2001 παρουσιάζεται στον πίνακα 1(3).

7. Το ύψος των πιστώσεων που εγγράφηκαν στον προϋπολογισμό για το οικονομικό έτος 2001 ανήλθε σε 410,6 εκατομμύρια ευρώ. Στην πραγματικότητα, το ύψος των πιστώσεων για το οικονομικό έτος 2001 που ήταν διαθέσιμες για δαπάνες ανήλθε σε 411,2 εκατομμύρια ευρώ, λαμβανομένου υπόψη ποσού 0,6 εκατομμυρίων που αντιστοιχούσε σε ανταλλαγματικά κεφάλαια μη εγγεγραμμένα στον προϋπολογισμό.

8. Η Υπηρεσία διέθετε υπόλοιπο 411,6 εκατομμυρίων ευρώ προς ανάληψη από τις πιστώσεις που χορήγησε η Επιτροπή το 2000. Το ποσό αυτό περιελάμβανε εκτίμηση των πιστώσεων για τη συνέχιση προγραμμάτων συνδρομής προς τη Σερβία που διαχειρίζεται η Επιτροπή. Ακριβέστερες εκτιμήσεις της Υπηρεσίας οδήγησαν στην ακύρωση ποσού 120,7 εκατομμυρίων ευρώ, που αφορούσε τα εν λόγω προγράμματα.

9. Στην έκθεσή του για το οικονομικό έτος 2000, το Συνέδριο είχε επισημάνει κενά στη λογιστική του προϋπολογισμού της Υπηρεσίας. Η Υπηρεσία άρχισε να εγκαθιστά το ηλεκτρονικό σύστημα λογιστικής του προϋπολογισμού SI2 κατά το δεύτερο εξάμηνο του 2001. Εξάλλου, χρειάστηκε επίσης να συμπεριλάβει σε αυτό χρηματοοικονομικά δεδομένα σχετικά με πολυάριθμα σχέδια, με των οποίων τη διαχείριση ήταν επιφορτισμένη έως τότε η Επιτροπή.

10. Για την ενσωμάτωση των υπαρχόντων δεδομένων στο σύστημα SI2, η Υπηρεσία βασίστηκε στις σωρευμένες αξίες των σχεδίων. Ως εκ τούτου, στο πλαίσιο του SI2 δεν είναι πάντοτε δυνατή ούτε η αναγνώριση του οικονομικού έτους από το οποίο προέρχονται οι χρησιμοποιηθείσες πιστώσεις ούτε η διάκριση μεταξύ των πληρωμών που πραγματοποίησε η Υπηρεσία και αυτών που πραγματοποίησε η Επιτροπή, όσον αφορά τις πληρωμές που πραγματοποιήθηκαν το 2001 για τα σχέδια που ξεκίνησε η Επιτροπή. Μολονότι το Συνέδριο μπόρεσε να αποκομίσει την εύλογη βεβαιότητα ότι τα βασικά δεδομένα είναι αξιόπιστα, για ακριβή άποψη της εκτέλεσης του προϋπολογισμού είναι αναγκαία η προσφυγή σε βοηθητικά μέσα που βασίζονται σε ηλεκτρονικά δελτία, των οποίων η χρησιμοποίηση παρουσιάζει δυσχέρειες. Η Υπηρεσία θα πρέπει να μειώσει ή ακόμη και να εξαλείψει την αναγκαιότητα χρησιμοποίησης των εν λόγω μέσων, τα οποία ενέχουν διόλου αμελητέους εγγενείς κινδύνους σφάλματος.

Κατάρτιση των οικονομικών καταστάσεων

11. Οι οικονομικές καταστάσεις που απέστειλε η Υπηρεσία στις 29 Μαρτίου 2002 περιείχαν σφάλματα που της επισημάνθηκαν. Στις 4 Οκτωβρίου 2002 διαβιβάστηκε τροποποιημένη έκδοση. Η γνώμη του Συνεδρίου αφορά την τροποποιημένη αυτή έκδοση του λογαριασμού διαχείρισης και του ισολογισμού, η οποία παρουσιάζεται συνοπτικά στους πίνακες 2 και 3.

12. Το 2001, κάθε τόπος εγκατάστασης διέθετε τη λογιστική του. Θα έπρεπε να είχαν πραγματοποιηθεί τακτικά συμφωνίες προκειμένου να διασφαλίζεται η συνάφεια με την κεντρική λογιστική. Επιπλέον, η Υπηρεσία συνέχισε να χρησιμοποιεί ηλεκτρονικούς πινακοποιητές για την τήρηση της γενικής λογιστικής της, με όλους τους κινδύνους που αυτό ενέχει.

Εφαρμογή των δημοσιονομικών διατάξεων

13. Οι δύσκολες συνθήκες υπό τις οποίες λειτουργεί η Υπηρεσία δεν κατέστησαν δυνατό το διορισμό δημοσιονομικού ελεγκτή από την Επιτροπή κατά το πρώτο εξάμηνο του 2001.

14. Οι υποχρεώσεις που αναλήφθηκαν έναντι της Υπηρεσίας δεν αποτελούν αντικείμενο εντολής ανάκτησης συστηματικά, σε αντίθεση με τις διατάξεις του δημοσιονομικού κανονισμού.

15. Κατόπιν αιτήματος της Επιτροπής, στις 26 Ιουλίου 2001, υπεγράφη με απευθείας συμφωνία σύμβαση(4) δεκαπεντάμηνης διάρκειας με έναν εμπειρογνώμονα, για την παροχή τεχνικής βοήθειας στις υπηρεσίες της προεδρίας της Ομοσπονδιακής Δημοκρατίας της Γιουγκοσλαβίας. Μολονότι η πρόσληψη εμπειρογνώμονα είχε εγκριθεί κατ' αρχήν στο τέλος του 2000, η εν λόγω πρόσληψη πραγματοποιήθηκε χωρίς διαδικασία διαγωνισμού με τη δικαιολογία του επείγοντος. Επιπλέον, η σύμβαση έχει εν μέρει αναδρομική ισχύ, διότι ο εμπειρογνώμονας είχε αρχίσει τις εργασίες του δύο μήνες πριν από την υπογραφή της.

Το πρόγραμμα κατοικίας

16. Μία από τις προτεραιότητες που τέθηκαν για την Υπηρεσία αφορά την επισκευή ή την ανοικοδόμηση των κατοικιών που υπέστησαν ζημίες κατά τις εχθροπραξίες, ιδίως όσων ανήκουν στα άπορα τμήματα του πληθυσμού. Το Συνέδριο ανέλυσε τα αποτελέσματα της εφαρμογής της εν λόγω δράσης το 2000 (ο πίνακας 4 παρουσιάζει τα κυριότερα στοιχεία σχετικά με τη δράση αυτή). Μολονότι ο συνολικός αριθμός των κατοικιών που αποκαταστάθηκαν υπερέβη κατά 4 % το στόχο που είχε προβλεφθεί αρχικά, η κατανομή τους ανάλογα με τη φύση των εργασιών που πρέπει να πραγματοποιηθούν διαφέρει σημαντικά από αυτήν που είχε προβλεφθεί στις συμβάσεις και τις προσθήκες τους. Κατ' αυτόν τον τρόπο, ο αριθμός των κατοικιών που θεωρείται ότι χρήζουν πλήρους ανοικοδόμησης στην πράξη διπλασιάζεται. Τα εν λόγω στοιχεία θα πρέπει να ωθήσουν την Υπηρεσία σε προβληματισμό σχετικά με τα μέσα βελτίωσης της επιλογής των προς εκτέλεση εργασιών, προκειμένου να ανταποκριθεί αποτελεσματικότερα στις πραγματικές ανάγκες.

ΠΑΡΑΚΟΛΟΥΘΗΣΗ ΤΩΝ ΠΡΟΓΕΝΕΣΤΕΡΩΝ ΠΑΡΑΤΗΡΗΣΕΩΝ ΣΧΕΤΙΚΑ ΜΕ ΤΗΝ ΑΠΟΔΟΤΙΚΟΤΗΤΑ ΤΗΣ ΥΠΗΡΕΣΙΑΣ

17. Στην έκθεσή του για το οικονομικό έτος 2000(5), το Συνέδριο είχε αναλύσει διάφορες πτυχές σχετικά με την αποδοτικότητα της Υπηρεσίας και τη βιωσιμότητα των δράσεων που αυτή χρηματοδοτεί στο Κοσσυφοπέδιο, καθώς και σχετικά με τα αποτελέσματά τους.

18. Από την άποψη της αποδοτικότητας, η Υπηρεσία κατόρθωσε να διατηρήσει υψηλό ποσοστό αναλήψεων υποχρεώσεων και πληρωμών, συγκρατώντας ταυτόχρονα τις δαπάνες προσωπικού και λειτουργίας της σε χαμηλό επίπεδο και συνεχίζοντας την πολιτική μείωσης των προκαταβολών προς τους αντισυμβαλλόμενους, με αντάλλαγμα διαδικασίες ταχείας πληρωμής κατά την ολοκλήρωση των εργασιών.

19. Σύμφωνα με τη σύσταση που διατύπωσε το Συνέδριο(6), η Υπηρεσία συνέχισε να επικεντρώνει τις προσπάθειές της στους τομείς που θεωρούνται τομείς προτεραιότητας. Από το 2001 και εξής, δόθηκε έμφαση στα μέτρα θεσμικού χαρακτήρα(7).

20. Μία δεύτερη σύσταση του Συνεδρίου(8) αφορούσε τη μείωση της συχνότητας των συνεδριάσεων του διοικητικού συμβουλίου, λόγω του φόρτου εργασίας και του διοικητικού κόστους που αντιπροσωπεύουν για την Υπηρεσία. Η συχνότητα των συνεδριάσεων όντως μειώθηκε, γεγονός που, όπως απέδειξε η εμπειρία, δεν είχε αρνητικές συνέπειες.

21. Μία τρίτη και τελευταία σύσταση(9) αφορούσε τα μέτρα που πρέπει να ληφθούν για τη διασφάλιση της βιωσιμότητας των δράσεων που χρηματοδοτεί η Ένωση. Για το σκοπό αυτό, η Επιτροπή κατάρτισε, σε συνεννόηση με τα Ηνωμένα Έθνη, σχέδια δράσης για πέντε τομείς-κλειδιά(10). Αποφασίστηκε, στο τέλος του 2001, τα σχέδια δράσης να συμπεριλαμβάνουν εφεξής στόχους και δείκτες απόδοσης. Ο ευρωπαϊκός "πυλώνας" της αποστολής των Ηνωμένων Εθνών στο Κοσσυφοπέδιο(11) παρακολουθεί την εκτέλεση των εν λόγω σχεδίων μέσω τριμηνιαίων εκθέσεων. Η Επιτροπή θα πρέπει να συνεχίσει να αναπτύσσει και να εντείνει τη συνεργασία της με τα Ηνωμένα Έθνη όσον αφορά την παρακολούθηση και την αξιολόγηση των προγραμμάτων, προκειμένου να εξακριβώνει τη βιωσιμότητα των αποτελεσμάτων τους. Σε επίπεδο Υπηρεσίας, καθιερώθηκαν συστήματα παρακολούθησης. Εντούτοις, απουσιάζει συνολικό σχέδιο παρακολούθησης, έτσι ώστε να εξακριβώνεται ότι το σύνολο των σχεδίων παρακολουθείται συστηματικά. Συγκροτήθηκε μονάδα αξιολόγησης και κατάρτισε τις πρώτες της εκθέσεις, των οποίων οι συστάσεις χρησιμοποιούνται για τον προγραμματισμό των μελλοντικών δραστηριοτήτων.

22. Όσον αφορά τις υποδομές, και ιδίως τις υποδομές μεταφορών, τα επιτευχθέντα αποτελέσματα μπορούν να θεωρηθούν ικανοποιητικά. Ωστόσο, η προβλεφθείσα μείωση των χρηματοδοτήσεων για το Κοσσυφοπέδιο έπειτα από την περίοδο ανασυγκρότησης θα μπορούσε να επηρεάσει τη συντήρηση του υπάρχοντος οδικού δικτύου και να παρακωλύσει την ανάπτυξή του.

23. Για την περίοδο 1999-2001, ο τομέας της ενέργειας έτυχε ενισχύσεων ύψους 287,5 εκατομμυρίων ευρώ, εκ των οποίων 74 εκατομμύρια για τη χρηματοδότηση εισαγωγών. Όσον αφορά το ζήτημα αυτό, η αποστολή των Ηνωμένων Εθνών στο Κοσσυφοπέδιο εκτιμά σε 200 εκατομμύρια ευρώ τις επενδύσεις που είναι ακόμη αναγκαίες. Η Επιτροπή αποφάσισε να μειώσει τις ενισχύσεις της για τον "τομέα ενέργεια". Οι ενισχύσεις στον τομέα αυτό θα έπρεπε να συγκεντρώνονται στα συνοδευτικά μέτρα, τα οποία εισάγονται βραδέως, ιδίως όσον αφορά την είσπραξη των τιμολογίων. Πράγματι, σύμφωνα με στατιστικές που κατάρτισε τον Δεκέμβριο του 2001 η αποστολή των Ηνωμένων Εθνών για την προσωρινή διοίκηση του Κοσσυφοπεδίου, μόνον το 62 % των προμηθειών ηλεκτρισμού τιμολογούνται και μόνον το 28 % πληρώνονται πράγματι· σε ετήσια βάση, η διαφορά μεταξύ της αξίας του παρεχόμενου ηλεκτρισμού και των εισπραχθέντων εσόδων εκτιμάται σε 100 εκατομμύρια ευρώ περίπου. Τέτοια διαφορά είναι απαράδεκτη· η εντατικοποίηση των προσπαθειών με στόχο την ορθή είσπραξη των εσόδων θα μείωνε σημαντικά τις ανάγκες εξωτερικής χρηματοδότησης για τον τομέα της ενέργειας.

Η παρούσα έκθεση εγκρίθηκε από το Ελεγκτικό Συνέδριο στο Λουξεμβούργο κατά τη συνεδρίασή του της 24ης Οκτωβρίου 2002.

Για το Ελεγκτικό Συνέδριο

Juan Manuel Fabra Vallés

Πρόεδρος

(1) ΕΕ L 306 της 7.12.2000, σ. 7.

(2) Κατ' εφαρμογή του άρθρου 8 του κανονισμού (ΕΚ) αριθ. 2667/2000 του Συμβουλίου, οι λογαριασμοί για το σύνολο των εσόδων και των δαπανών της Υπηρεσίας για το οικονομικό έτος 2001 καταρτίστηκαν στις 29 Μαρτίου 2002 προς διαβίβαση στο διοικητικό συμβούλιο της Υπηρεσίας, στο Ευρωπαϊκό Κοινοβούλιο, στην Επιτροπή και στο Ελεγκτικό Συνέδριο. Στις 4 Οκτωβρίου 2002 καταρτίστηκε διορθωμένη έκδοση των εν λόγω λογαριασμών, την οποία έλαβε το Συνέδριο στις 7 Οκτωβρίου 2002. Στους πίνακες που επισυνάπτονται στην παρούσα έκθεση παρουσιάζονται συνοπτικά οι εν λόγω οικονομικές καταστάσεις.

(3) Πρέπει να σημειωθεί ότι οι χορηγηθείσες πιστώσεις περιλαμβάνουν 65,9 εκατομμύρια ευρώ πιστώσεων που δεν χρησιμοποιήθηκαν από την TAFKO.

(4) Σύμβαση 01/06/009.

(5) ΕΕ C 355 της 13.12.2001, σημείο 21 και εξής.

(6) Βλέπε σημεία 72 και 73 της έκθεσης για το οικονομικό έτος 2001 (ΕΕ C 355 της 13.12.2001).

(7) Τα προγράμματα που προβλέπονται στον εν λόγω τομέα στοχεύουν, αφενός, στην ενθάρρυνση του ιδιωτικού τομέα στο πλαίσιο οικονομίας της αγοράς και, αφετέρου, στη στήριξη των δράσεων υπέρ της τήρησης των δημοκρατικών κανόνων, καθώς και του σεβασμού των δικαιωμάτων του ανθρώπου και της νομιμότητας γενικά.

(8) Βλέπε σημεία 74 και 75 της έκθεσης για το οικονομικό έτος 2001 (ΕΕ C 355 της 13.12.2001).

(9) Βλέπε σημεία 76 και 77 της έκθεσης για το οικονομικό έτος 2001 (ΕΕ C 355 της 13.12.2001).

(10) Ενέργεια, μεταφορές, ανάπτυξη των επιχειρήσεων, νερό και υγεία.

(11) Η αποστολή των Ηνωμένων Εθνών για την προσωρινή διοίκηση του Κοσσυφοπεδίου είναι οργανωμένη σε τέσσερις "πυλώνες": "δικαιοσύνη και αστυνομία", "διοίκηση πολιτών", "εκδημοκρατισμός και θεσμικά μέτρα", καθώς και "οικονομική ανάπτυξη", πυλώνας του οποίου τη διαχείριση έχει αναλάβει η Ευρωπαϊκή Ένωση.

Πίνακας 1

Εκτέλεση του προϋπολογισμού για το οικονομικό έτος 2001Σημείωση:

Τα σύνολα ενδέχεται να εμφανίζουν αποκλίσεις οφειλόμενες στις στρογγυλοποιήσεις.

Πηγή:

Στοιχεία της Υπηρεσίας - Οι παρόντες πίνακες συγκεφαλαιώνουν τα στοιχεία που παρουσίασε η Υπηρεσία στις οικονομικές καταστάσεις της.

>ΘΕΣΗ ΠΙΝΑΚΑ>

>ΘΕΣΗ ΠΙΝΑΚΑ>

Πίνακας 2

Λογαριασμός διαχείρισης των οικονομικών ετών 2001 και 2000

>ΘΕΣΗ ΠΙΝΑΚΑ>

Σημείωση:

Τα σύνολα ενδέχεται να εμφανίζουν αποκλίσεις οφειλόμενες στις στρογγυλοποιήσεις.

Πηγή:

Στοιχεία της Υπηρεσίας - Οι παρόντες πίνακες συγκεφαλαιώνουν τα στοιχεία που παρουσίασε η Υπηρεσία στις οικονομικές καταστάσεις της.

Πίνακας 3

Ισολογισμός στις 31 Δεκεμβρίου 2001 και στις 31 Δεκεμβρίου 2000Σημείωση:

Τα σύνολα ενδέχεται να εμφανίζουν αποκλίσεις οφειλόμενες στις στρογγυλοποιήσεις.

Πηγή:

Στοιχεία της Υπηρεσίας - Οι παρόντες πίνακες συγκεφαλαιώνουν τα στοιχεία που παρουσίασε η Υπηρεσία στις οικονομικές καταστάσεις της.

>ΘΕΣΗ ΠΙΝΑΚΑ>

>ΘΕΣΗ ΠΙΝΑΚΑ>

Πίνακας 4

Αριθμός οικιών προς επισκευή((Για τις κατοικίες της κατηγορίας III, πρόκειται ως επί το πλείστον για εργασίες επισκευής της στέγης. Για τις κατοικίες της κατηγορίας IV. A, οι υφιστάμενες δομές μπορούν να επαναχρησιμοποιηθούν ενώ για τις κατοικίες της κατηγορίας IV. B είναι αναγκαία η πλήρης ανοικοδόμηση.))

>ΘΕΣΗ ΠΙΝΑΚΑ>

Πηγή:

Ευρωπαϊκή Υπηρεσία Ανασυγκρότησης.

Απαντήσεις της υπηρεσιας

Εκτέλεση του προϋπολογισμού

10. Η Υπηρεσία προέβη στην εγγραφή των σωρευτικών ποσών των πληρωμών πριν από την εισαγωγή του συστήματος SI2, επειδή ήταν ανέφικτη η ανασύσταση ολόκληρου του ιστορικού των πληρωμών με αναδρομή σε κάθε μία πράξη χωριστά για την επί σειρά ετών παρεχόμενη βοήθεια (Κοσσυφοπέδιο, Σερβία και Μαυροβούνιο από το 1998 και ΠΓΔΜ από το 1996). Όσον αφορά τα ιστορικά δεδομένα για το Κοσσυφοπέδιο (1998 έως Φεβρουάριο 2000), στα αρχεία της Υπηρεσίας έχει καταγραφεί η διάκριση των πληρωμών σε εκείνες που πραγματοποίησε η Επιτροπή και εκείνες που πραγματοποίησε η Υπηρεσία.

Οικονομικές καταστάσεις

12. Με την έναρξη του οικονομικού έτους 2002 τέθηκε σε εφαρμογή το νέο σύστημα λογιστικής (SI2), το οποίο είναι συγκεντρωτικό και εξαλείφει τους αναφερθέντες κινδύνους που ελλοχεύουν κατά το κλείσιμο του οικονομικού έτους.

Εφαρμογή των δημοσιονομικών διατάξεων

14. Η Υπηρεσία εισέπραξε όλες τις οφειλές τρίτων, χρησιμοποιώντας συγκεκριμένα υπηρεσιακά έντυπα εν είδει εντολών είσπραξης.

Το πρόγραμμα κατοικίας

16. Το γεγονός ότι οι στόχοι υπερκαλύφθηκαν έχει ιδιαίτερη σημασία, εάν ληφθεί υπόψη ότι για το πρόγραμμα του 2001 πάνω από το 80 % των ανοικοδομημένων κατοικιών είχαν χαρακτηριστεί ολοσχερώς κατεστραμμένες.